REGOLAMENT TAL-KUMMISSJONI (KE) Nru 1356/2008
tat-23 ta' Diċembru 2008
li jemenda r-Regolament (KE) Nru 593/2007 dwar drittijiet u ħlasijiet imposti mill-Aġenzija Ewropea tas-Sigurtà tal-Avjazzjoni
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Parlament Ewropew u tal-Kunsill (KE) Nru 216/2008 tal-20 ta' Frar 2008 dwar ir-regoli komuni fil-qasam tal-avjazzjoni ċivili u li jistabblixxi l-Aġenzija Ewropea għas-Sikurezza fl-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b'mod partikolari l-Artikolu 64 (1) tagħha,
Wara li kkonsultat mal-Bord ta' Ġestjoni tal-Aġenzija Ewropea għas-Sikurezza fl-Avjazzjoni,
Billi:
(1)
Ir-regoli biex jiġu kkalkolati l-miżati u l-ħlasijiet mniżżla fir-Regolament tal-Kummissjoni (KE) Nru 593/2007 tal-31 ta’ Mejju 2007 dwar drittijiet u ħlasijiet imposti mill-Aġenzija Ewropea għas-Sikurezza fl-Avjazzjoni (2) għandhom jiġu riveduti perjodikament sabiex jiġi żgurat li l-ammont tal-miżati u l-ħlasijiet dovuti mill-applikant jirrifletti l-kumplessità tal-kompitu mwettaq mill-Aġenzija u l-ammont proprju ta' xogħol involut. Emendi futuri ta' dan ir-Regolament se jirfinaw dawn ir-regoli, fuq il-bażi wkoll tad-dejta li se tkun disponibbli ġewwa l-Aġenzija Ewropea għas-Sikurezza fl-Avjazzjoni (minn hawn ′il quddiem imsejħa “l-Aġenzija”) wara l-implimentazzjoni tas-sistema għall-Ippjanar tar-Riżorsi għall-Intrapriżi.
(2)
Il-ftehim imsemmi fl-Artikolu 12 (1) tar-Regolament (KE) Nru 216/2008 għandu jservi ta' bażi għall-evalwazzjoni tax-xogħol attwali involut fiċ-ċertifikazzjoni ta' prodotti minn pajjiżi terzi. Fil-prinċipju, il-proċess ta' validazzjoni mill-Aġenzija ta ċertifikati maħruġa minn pajjiżi terzi li magħhom il-Komunità għandha ftehim xieraq, huwa spjegat f'dan il-ftehim u għandu jirriżulta f'ammont ta' xogħol differenti mill-proċess meħtieġ mill-Aġenzija għall-attivitajiet taċ-ċertifikazzjoni
(3)
Filwaqt li jiżguraw il-bilanċ bejn in-nefqa globali magħmula mill-Aġenzija fit-twettiq tal-kompiti ta' ċertifikazzjoni u d-dħul globali mill-miżati u l-ħlasijet li timponi, ir-regoli biex jiġu kkalkolati l-miżati u l-ħlasijiet għandhom jibqgħu effettivi u ġusti fil-konfront ta' kull applikant. Dan irid japplika wkoll għall-kalkolu tal-ispejjeż ta' vjaġġar barra mit-territorju tal-Istati Membri. Il-formula attwali għandha tiġi rfinata sabiex jiġi żgurat li hi qed tirreferi b'mod esklussiv għall-ispejjeż diretti magħmula minħabba dawk il-vjaġġi.
(4)
L-esperjenza miksuba mill-applikazzjoni tar-Regolament (KE) Nru 593/2007 wriet li hu neċessarju li jiġi speċifikat meta l-Aġenzija tkun tista' titlob il-ħlas dovut u li jiġi stabbilit metodu biex jiġi kkalkulat l-ammont li għandu jitrodd f'każ li jiġi interrott kompitu ta' ċertifikazzjoni. Għandhom jingħataw regoli simili f'każ li ċertifikat jiġi rtirat jew sospiż.
(5)
Għal raġunijiet tekniċi, il-bidliet għandhom jiġu introdotti fl-Anness tar-Regolament (KE) Nru 593/2007 sabiex itejbu xi definizzjonijiet jew klassifikazzjonijiet.
(6)
Ir-Regolament (KE) Nru 593/2007 għandu għalhekk jiġi emendat skond dan.
(7)
Il-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 65 tar-Regolament (KE) Nru 216/2008;
ADOTTAT DAN IR-REGOLAMENT:
Artikolu 1
Ir-Regolament (KE) Nru 593/2007 huwa emendat kif ġej:
(1)
L-Artikolu 6 għandu jinbidel b'dan li ġej:
“Artikolu 6
Bla ħsara għall-Artikolu 4, fejn isir kompitu ta' ċertifikazzjoni, b'mod sħiħ jew parzjali, barra t-territorji tal-Istati Membri il-miżata fatturata lill-applikant għandha tinkludi l-ispejjeż korrispondenti tal-ivjaġġar li saru barra minn dawk it-territorji, skond il-formula:
d = f + v + h - e
fejn:
d
=
il-ħlasijiet dovuti
f
=
il-ħlasijiet li jikkorispondu għall-kompitu mwettaq, kif stipulat fl-Anness
v
=
l-ispejjeż tal-ivvjaġġar
h
=
il-ħin li ħadu l-esperti fil-meżżi tat-trasport, fatturat bi prezz fis-siegħa kif stipulat ġewwa l-Parti II
e
=
l-ispejjeż medji tal-ivjaġġar ġewwa t-territorji tal-Istati Membri li jinkludu l-ħin medju użat fil-meżżi tat-trasport ġewwa t-territorji tal-Istati Membri mmultiplikat bil-prezz fis-siegħa kif stipulat ġewwa l-Parti II.”
(2)
L-Artikolu 8 għandu jiġi emendat kif ġej:
(a)
il-paragrafu 2 jinbidel b'dan li ġej:
“2. Il-ħruġ, il-preservazzjoni jew l-emendar ta' ċertifikat għandhom ikunu suġġetti għal pagament minn qabel tal-ammont totali dovut tal-miżata, ħlief jekk isir ftehim differenti bejn l-Aġenzija u l-applikant. L-Aġenzija tista' tiffattura l-miżata f'parti waħda wara li tkun irċeviet l-applikazzjoni jew fil-bidu tal-perjodu annwali jew dak ta' sorvelljanza. F'każ li ma jsirx il-pagament, l-Aġenzija tista' tirrifjuta li toħroġ jew tirrevoka ċ-ċertifikat relevanti wara li tkun tat twissija formali lill-applikant.”
(b)
il-paragrafu 3 jitħassar.
(ċ)
il-paragrafu 7 jinbidel b'dan li ġej:
“7. Jekk kompitu ta' ċertifikazzjoni jkollu jiġi interrott mill-Aġenzija minħabba li l-applikant ma għandux riżorsi suffiċenti jew minħabba li jonqos li jikkonforma mar-rekwiżiti applikabbli, jew għax l-applikant iddeċieda li jtemm l-applikazzjoni tiegħu jew li jippostponi l-proġett tiegħu, il-bilanċ ta' kwalunkwe ħlasijiet dovuti, ikkalkulati bi prezz fis-siegħa għall-perjodu ta' tnax-il xahar iżda li ma jaqbiżx il-miżata fissa applikabbli, għandu jitħallas kompletament fil-mument li l-Aġenzija tieqaf taħdem, flimkien ma' kwalunke ammont ieħor dovut f'dak il-mument. In-numru relevanti ta' sigħat għandhom jiġu fatturati bi prezz fis-siegħa kif stipulat fil-Parti II tal-Anness. Meta, fuq talba tal-applikant, l-Aġenzija terġa′ tibda kompitu ta' ċertifikazzjoni li kien ġie interrott qabel, dan il-kompitu għandu jiġi ddebitat bħal li kieku kien proġett ġdid.”
(d)
jiżdiedu l-paragrafi 8 u 9 li ġejjin:
“8. Jekk id-detentur taċ-ċertifikat iċedi ċ-ċertifikat korrispondenti jew jekk l-Aġenzija tirrevoka ċ-ċertifikat, il-bilanċ ta' kwalunkwe ħlas dovut, ikkalkulat kull siegħa iżda li ma jaqbiżx il-miżata fissa applikabbli, għandu jitħallas fil-mument li sseħħ il-konċessjoni jew ir-revoka, flimkien ma' kwalunkwe ammonti oħrajn dovuti sa dak iż-żmien. In-numru relevanti ta' sigħat għandhom jiġu fatturati bi prezz fis-siegħa kif stipulat fil-Parti II tal-Anness.
9. Jekk l-Aġenzija tissospendi ċertifikat,il-bilanċ ta' kwalunkwe ħlasijiet dovuti, ikkalkulati fuq il-bażi ta' pro-rata temporis jitħallsu kollha fil-ħin tas-sospenjoni, flimkien ma' kwalunkwe ammonti oħra sa dak iż-żmien. Jekk sussegwentament iċ-ċeritifikat jerġa′ jiġi riattivat, minn din id-data, jerġa′ jibda perjodu ġdid ta' tnax-il xahar.”
(3)
Fl-Artikolu 12, jitħassar il-ħames paragrafu.
(4)
Fl-Artikolu 14, jitħassar il-paragrafu 3.
(5)
L-Anness huwa emendat skond l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-1 ta' Jannar 2009.
Huwa għandu jkun soġġett għall-kundizzjonijiet li ġejjin:
(a)
il-miżati murija fit-Tabelli 1 sa 5 tal-Parti I tal-Anness għandhom japplikaw għal kull applikazzjoni ta' kompitu ta' ċertifikazzjoni li tasal wara l-1 ta' Jannar 2009;
(b)
il-miżati murija fit-Tabella 6 tal-Parti I tal-Anness għandhom japplikaw għall-miżati annwali imposti wara l-1 ta' Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ Diċembru 2008.